**УТВЪРЖДАВАМ:**

**ПРОФ.ДФН АНАСТАС ГЕРДЖИКОВ**

**РЕКТОР**

**НАСОКИ И МЕТОДИКА**

**ЗА ОЦЕНКА** **ПО ПРОЦЕДУРА** **„КОНКУРС ЗА ФИНАНСИРАНЕ НА ПОЛЯРНИ НАУЧНИ ИЗСЛЕДВАНИЯ –2023 г.” И „КОНКУРС ЗА ФИНАНСИРАНЕ НА ПОЛЯРНИ НАУЧНИ ИЗСЛЕДВАНИЯ НА МЛАДИ УЧЕНИ – 2023 г. „**

СЪДЪРЖАНИЕ

[Наименование на конкурса 4](#_Toc16583935)

[1. Цели на конкурса 4](#_Toc16583936)

[1.1. Научни области 4](#_Toc16583937)

[1.2. Териториален обхват 4](#_Toc16583938)

[1.3. Индикатори 4](#_Toc16583939)

[1.4. Приложими дефиниции за целите на процедурата 4](#_Toc16583940)

**2. Срок за изпълнение на проекта 5**

[3. Финансови условия 5](#_Toc16583941)

[3.1. Бюджет на конкурса 5](#_Toc16583942)

[3.2. Минимален и максимален размер на финансирането за конкретен проект 5](#_Toc16583943)

[3.3. Етапи на финансирането на одобрените проекти 6](#_Toc16583944)

[4. Условия за допустимост 6](#_Toc16583945)

**4.1.Условия за допустимост на кандидатите и партньорите 6**

[4.1.1. Допустими кандидати 6](#_Toc16583947)

4.1.2. Недопустимост на кандидатстващи организации 7

[4.1.3. Партньорство и допустимост на партньорите 8](#_Toc16583948)

[4.2. Екип по проекта 9](#_Toc16583949)

[4.2.1. Изисквания към участниците в екипа по проекта 9](#_Toc16583950)

[4.3. Критерии за допустимост на проектните предложения 9](#_Toc16583952)

4.4. Критерии за недопустимост на проектните предложения 10

[4.5. Категории разходи, допустими за финансиране 10](#_Toc16583953)

[4.6. Условия за допустимост на разходите 10](#_Toc16583954)

[4.6.1. Общи условия за допустимост на разходите 10](#_Toc16583955)

[4.6.2. Специфични допустими разходи за научноизследователска дейност 10](#_Toc16583956)

[4.6.3. Недопустими разходи 11](#_Toc16583957)

[4.7. Приложим режим на държавни помощи 11](#_Toc16583958)

[4.8. Срок за изпълнение на проекта 12](#_Toc16583959)

[5. Общи правила за изпълнение на проектите и контрол за разходването на средствата 12](#_Toc16583960)

[5.1. Отчитане на проекта 12](#_Toc16583961)

[5.1.1. Техническо изпълнение на проектите 12](#_Toc16583962)

[5.1.2. Финансово изпълнение на проектите и плащане 13](#_Toc16583963)

[5.1.3. Окончателен размер на финансирането 13](#_Toc16583965)

[5.1.4. Промени в договора и бюджета 13](#_Toc16583966)

[6. Указания за начина на кандидатстване и срок за подаване на документите 14](#_Toc16583968)

[6.1. Подаване на проектните предложения 14](#_Toc16583969)

[6.2. Административно описание на проектното предложение 14](#_Toc16583970)

[6.3. Научно описание на проектното предложение 14](#_Toc16583971)

[6.4. Документи за кандидатстване 14](#_Toc16583972)

[7. Методика за оценка и класиране на кандидатстващите за финансиране проекти 15](#_Toc16583973)

[7.1. Етап 1: Проверка за административно съответствие и допустимост 15](#_Toc16583974)

[7.2. Етап 2: Научна и техническа (финансова) оценка 16](#_Toc16583975)

[7.2.1. Научна оценка на проектно предложение 17](#_Toc16583976)

[7.2.2. Техническа (финансова) оценка на проектно предложение 18](#_Toc16583977)

[7.3. Класиране на кандидатстващите за финансиране проекти 18](#_Toc16583978)

**Образци и приложения**

**Приложение 1:** Декларация във връзка с т. 4.1.1. , 4.6.1. и 5.1.2.;

**Приложение 2**: Декларация във връзка с т. 4.1.2.;

**Приложение 2а** Декларация във връзка с т. 4.1.2, буква ж).;

**Приложение 3**: Бюджет на проекта по образец;

**Приложение 4:** Декларация от ръководителя на екипа на проекта за осигурена логистика на терен, когато изследванията се провеждат извън района на българската антарктическа база;

**Приложение 5** Становище от Българския антарктически институт, като национален оператор, за възможност за осигуряване на логистика на терен за изследванията по проекта, които ще се провеждат в района набългарската антарктическа база;

**Приложение 6**: Декларация във връзка с т. 5.1.2.

**Наименование на конкурса**

**ФИНАНСИРАНЕ НА ПОЛЯРНИ НАУЧНИ ИЗСЛЕДВАНИЯ – 2023 г. и ФИНАНСИРАНЕ НА ПОЛЯРНИ НАУЧНИ ИЗСЛЕДВАНИЯ НА МЛАДИ УЧЕНИ – 2023г.**

1. **Цели на конкурса**

Финансирането по настоящата процедура е единствено в подкрепа на осъществяване на нестопанска научна дейност за научни изследвания за придобиване на нови знания за полярните райони на Земята. Нестопанската научна дейност е съобразена с Националната стратегия за развитие на научните изследвания в Република България 2017-2030 и допринася за нейните цели чрез:

 - повишаване квалификацията на научните кадри;

 - разширяване на участието на българската научна общност в европейското изследователско пространство и разширяване на международното научно сътрудничество;

 - повишаване на количеството и качеството на научните изследвания, свързани с проблеми от регионално и национално значение;

 - разпространение на резултатите от изследователската дейност;

- подпомагане на кариерното развитие на младите учени и постдокторантите;

 - поощряване на проекти с участието на млади учени и докторанти.

**1.1. Научни области**

Целта на процедурата е да насърчи провеждане на качествени научни изследвания и получаване на високи постижения в следните научни направления:

1. Науки за земята;
2. Биологически науки;
3. Физически науки;
4. Химически науки
5. Медицина;
6. Фармация;
7. Архитектура, строителство и геодезия;
8. Електротехника, електроника и автоматика;
9. Социология, антропология и науки за културата.

Насърчават се интердисциплинарни проекти, проекти с участието на екипи от специалисти от различни области познание, докторанти и млади учени, проекти с международни партньори.

**1.2. Териториален обхват**

Основната дейност по проектите ще се осъществява на територията на полярните области на Земята.

**1.3. Индикатори**

Индикаторите за резултат по настоящата процедура са:

- Брой научни публикации в резултат от изпълнението на проекта, включително реферирани и индексирани в световни вторични литературни източници; публикувани в издания с импакт фактор, IF (Web of Science) и импакт ранг SJR (SCOPUS);

- Брой учени, участвали в проекти за научни изследвания, вкл ючително в полярни изследвания;

- Брой млади учени, докторанти и постдокторанти, участвали в научни изследвания;

- Участие с научни съобщения в конференции и научни събития;

- Развити сътрудничества и научни мрежи.

**1.4. Приложими дефиниции за целите на процедурата**

Приложими към настоящата процедура са определенията в чл. 15 на Рамката за държавна помощ за научни изследвания, развитие и иновации и в параграф 1 от Допълнителните разпоредби на Закона за насърчаване на научните изследвания. В допълнение на тях и за нуждите на настоящата процедура се използвани следните термини:

**„Координатор“** на конкурса е СУ „Св. Климент Охридски“.

**„Кандидат”** е организация, която разработва и подава проектно предложение с цел бъдещо изпълнение в случай на одобрение.

**„Бенефициер” е** субект, който е страна по договора за финансиране на одобрен проект, получава финансирането и отговаря за изпълнението на дейностите в проекта.

**„Проектно предложение”** е предложение за осъществяване на научни изследвания чрез изпълнението на определен проект с финансиране от СУ „Св. Климент Охридски“, включващо документи, изисквани съгласно настоящата процедура.

**„Проект”** е съвкупност от взаимосвързани и взаимодопълващи се дейности с предварително определени цели, необходими ресурси (разходи) и времева рамка за изпълнение, водещи до постигането на конкретни количествено измерими резултати.

**„Ръководител на проект”, в случая на конкурс за полярни изследвания** е лице, което трябва да бъде учен, притежаващ образователната и научна степен „доктор“ или научната степен „доктор на науките“, с необходимата за успешното изпълнение на проекта научна и управленска компетентност, удостоверена чрез професионална автобиография, научни публикации, притежание на патенти (ако е приложимо) в съответната научна област. Ръководителят на проекта трябва да е в трудови правоотношения с базовата организация.

„**Ръководител на проект”, в случая на конкурс за полярни изследвания на млади учени** е млад учен.

**„Млад учен”** е лице, което извършва научноизследователска и научно-образователна дейност във висше училище и/или научна организация след придобиване на първа образователно-квалификационна степен "магистър", но не повече от 10 години след придобиването й.

**„Договор за финансиране”** е договор, сключен между СУ „Св. Климент Охридски“ и бенефициер, за предоставяне на финансиране за изпълнение на одобрен проект.

**„Базова организация“** е юридическо лице, институция, в която на трудов договор работи ръководителят на научния колектив на даден проект и която предоставя административно и финансово обслужване на дейностите по проекта.

**„Партньорска организация“** е организациякандидатстваща по настоящата процедура за конкурс съвместно с кандидата чрез формиране на Обединение на кандидати.

**„Отчет по проект/етап от проект“** включва писмен отчет на дейностите по проекта или етапа от проект и финансов отчет за направените допустими разходи съгласно бюджета на проекта.

### **„Смесена научно-експертна комисия по полярни науки (СНЕКПН)“** - сформирана със заповед на Ректора на СУ “Климент Охридски“, съгласно чл. 29, ал.2, т.10 от ПУСДУ, във връзка с изпълнение на Националната програма за полярни изследвания "От полюс до полюс", приета с Решение № 391 от 16.06.2022 г. на Министерски съвет и споразумение Д01-293 от 24.10.2023 г. между МОН и СУ “Климент Охридски“.

1. **Срок на изпълнение на проекта**

Продължителността на договорите за изпълнение на проектите е 12 или 24 месеца и се изпълняват на два етапа (съответно по 8 или 12 месеца).

1. **Финансови условия**

**3.1. Бюджет на конкурса**

**3.1.1**. Общият бюджет на конкурса за финансиране на полярни научни изследвания за 2023 г. е 300 000 лв.. , а общият бюджет на конкурса са финансиране на полярни изследвания на млади учени за 2023 г. е 30 000 лв.

**3.2. Минимален и максимален размер на финансирането за конкретен проект**

Общият размер на финансирането за всеки индивидуален проект по настоящата процедура следва да бъде в следните граници:

1) Минималната сума за всеки отделен проект е 30 000 лв.;

2) Максималната сума за всеки отделен проект е 100 000 лв.;

3) Минималната сума за проектите за финансиране на полярни изследвания на млади учени е 15 000 лв., максималната сума е 30 000 лв.

4) Не се допуска изкуствено разделяне на проекти, за да бъдат заобиколени горните прагове.

**3.3. Етапи на финансирането на одобрените проекти**

Финансирането на проекта е обвързано с изпълнението на включените в проекта дейности и със степента на достигане на заложените в проекта резултати.

Предоставянето на финансирането се извършва на два транша – аванс за ЕТАП 1 (75% от бюджета на проекта) и аванс за ЕТАП 2 (25% от бюджета на проекта).

Крайният срок за предоставяне на първия транш от авансовото плащане за ЕТАП 1 (75% от бюджета на проекта) е 14 дни след сключване на договора за финансиране на проекта.

Продължителността на ЕТАП 1 за двугодишните проекти е 12 месеца от срока на договора, считано от началото на проекта, а за едногодишните – 8 месеца.

Краен срок за предоставяне на Отчет по ЕТАП 1 до 20 дни, считано от датата на приключване на този етап.

Краен срок за предоставяне на Оценка за изпълнението на ЕТАП 1 е 10 дни, считано от датата на предаване на Отчета по ЕТАП 1.

Проекти, получили на междинния отчет оценка „много добър” или „добър”, се финансират за следващия етап на проекта в пълния размер, предвиден в договора. Финансирането на ЕТАП 2 за проекти, чиято оценка е „задоволителен“, се намалява с 30% от средствата за ЕТАП 2, предвидени в договора, за което се подписва допълнително споразумение към договора за финансиране.

Продължителността на ЕТАП 2 е останалата част от срока на договора

Краен срок за предоставяне на плащането за ЕТАП 2 (до 25% от бюджета на проекта) е 10 дни след датата на получаването на положителна Оценка за изпълнението на ЕТАП 1.

Краен срок за предоставяне на Отчет по ЕТАП 2 и на Отчет по проекта е 20 дни, считано от датата на приключване на ЕТАП 2. Отчетът се придружава с финансов доклад и с документ за извършен финансов одит.

Непризнатите разходи при финансовия одит се възстановяват.

Краен срок за предоставяне на Оценка за изпълнението на ЕТАП 2 и на Оценка за изпълнението на проекта е 30 дни, считано от датата на предаване на Отчета по ЕТАП 2 и на Отчета по проекта.

**ВАЖНО!** Проектите, получили незадоволителна оценка на ЕТАП 1, не получават финансиране за ЕТАП 2. За тези проекти Ректорът взема решение за прекратяване на договора за финансиране на проекта по предложение на СНЕКПН. При незадоволителна оценка на проект на ЕТАП 1 или на окончателния отчет на проекта Ректорът вземе решение за частично или пълно възстановяване на получените средства, включително и получените възнаграждения за работа по проекта, по предложение на СНЕКПН.

Финансовите взаимоотношения между Координатора на конкурса - СУ „Св. Климент Охридски“ и базовата организация се уреждат на основа на договора между тях.

**4. Условия за допустимост**

**4.1. Условия за допустимост на кандидатите и партньорите**

**4.1.1. Допустими кандидатстващи организации**

Допустими по настоящата процедура за подбор на проекти са само кандидати, които са:

1) акредитирани висши училища по чл. 85 ал. 1, т. 7 на ЗВО.

2) научни организации по чл. 47, ал. 1 на ЗВО.

Кандидатите по настоящата процедура трябва да са пряко отговорни за изпълнението на дейностите по проектното предложение и да извършват дейностите от свое име, а не да действат в качеството на посредници.

Кандидатите по процедурата трябва да са субекти:

* осъществяващи научни изследвания;

и

* чиито дейности са изцяло с нестопански характер или със стопански и нестопански характер, но тези дейности са ясно разграничени и начинът им на организация позволява проследяване на приходите и разходите, свързани с тяхното изпълнение, вкл. чрез воденето на аналитична счетоводна отчетност. Когато кандидатът упражнява стопански и нестопански дейности, финансирането, разходите и приходите за всеки вид дейност се вземат предвид поотделно въз основа на последователно прилагани принципи за осчетоводяване на разходите, които могат да бъдат обективно оправдани.

Придобитите в резултат от финансирането по настоящата процедура активи ще бъдат използвани само за нестопански дейности и предоставеното финансиране няма да се използва за какъвто и да било вид стопански дейности, включително и следните:

* научни изследвания по договор с предприятия/отрасъл;
* консултантски или други услуги, предоставяни на предприятия/отрасъл;
* отдаване под наем на активите (инфраструктурата/оборудването).

**ВАЖНО!** Обстоятелствата по т. 4.1.1 1) и 2) подлежат на проверка. За останалите обстоятелства по т. 4.1.1., кандидатът подава декларация по образец Приложение 1.

**4.1.2. Недопустимост на кандидатстващи организации**

Кандидати **не могат** да участват в конкурса за финансиране на проекти и да получат финансиране в случай, че:

а) са обявени в несъстоятелност или са в ликвидация; тяхната дейност е поставена под съдебен надзор; са сключили споразумение с кредитори; са преустановили дейността си; са обект на производство, свързано с такива въпроси или се намират в подобна процедура съгласно националните законови и подзаконови актове;

б) те или лицата с правомощия за представителство, вземане на решения или контрол спрямо тях са осъдени за престъпление по служба с влязла в сила присъда;

в) те или лицата с правомощия за представителство, вземане на решения или контрол спрямо тях са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на Европейския Съюз;

д) умишлено са представили невярна информация с оглед получаване на финансиране по настоящата процедура или не са представили изискваната информация;

е) са обект на неизпълнено разпореждане за възстановяване вследствие на предходно решение на Европейската комисия, с което дадена помощ се обявява за незаконосъобразна и несъвместима с общия пазар;

ж) са ръководители на научноизследователски колектив, който

продължава да изпълнява проект, спечелен на предишна сесия от конкурс за полярни изследвания.

**ВАЖНО!** Изискванията по точки (б), (в) се отнасят и за всички лица, които са овластени да представляват кандидата. Кандидатите са длъжни да декларират, че не попадат в някоя от категориите, посочени в точки от (a) до (е), като попълнят Декларация - Приложение 2.

Ръководителите на научноизследователските колективи трябва да попълнят декларация по образец Приложение 2а за обстоятелствата по т. 4.1.2, буква ж).

За да бъдат одобрени за финансиране по настоящата процедура, кандидатите следва да докажат, че са юридическо лице, чиято цел е осъществяване на научни изследвания и разпространението на техните резултати посредством преподаване, публикуване или трансфер на технологии. Посоченото следва да бъде доказано чрез представянето на следните документи:

- Устав или учредителен акт, от който да е видна основната дейност, за която е регистрирано юридическото лице с нестопанска цел. Ако съответният документ е публикуван в Държавен вестник или може да бъде посочен достоверен източник на публична информация, документът не се прилага, а само се посочва източникът;

- Устройствен правилник или друг правилник за дейността, устав или други правила, уреждащи осъществяваните дейности и начинът на финансирането им;

- Утвърден индивидуален сметкоплан, от който е видно разделяне на икономическите и неикономическите дейности, за целите на проекта;

Горепосочените документи трябва да бъдат представени в един екземпляр от допустимите кандидати по т. 4.1.1.

Придобитото по проекта оборудване може да бъде използвано само за неикономическите дейности съгласно т.19 на Рамка за държавна помощ за научни изследвания, развитие и иновации, а именно:

а) основните дейности на научноизследователските организации и инфраструктури, по-специално:

* обучение за по голям брой човешки ресурси с по-добри квалификации;
* независими НИРД за повече знания и по-добро разбиране, включително съвместни НИРД, при които научноизследователската организация или инфраструктура участва в ефективно сътрудничество;
* широко разпространение на резултатите от научните изследвания, при неизключителни и недискриминационни условия, например чрез преподаване, бази данни със свободен достъп, открити публикации или софтуер с отворен код;

б ) дейностите по трансфер на знания, когато се извършват от научноизследователската организация или инфраструктура (включително от нейните отдели или дъщерни структури), или съвместно с научноизследователска инфраструктура, или от името на други такива субекти, и когато всички печалби от тези дейности се реинвестират в основните дейности на научноизследователската организация или инфраструктура. Възлагането на предоставянето на съответните услуги на трети страни посредством открити тръжни процедури не засяга нестопанското естество на тези дейности.

**ВАЖНО!** Кандидатите следва да декларират посоченото по-горе обстоятелство в декларация по образец – Приложение 1.

**4.1.3. Условия за партньорство и допустимост на партньорите**

По настоящата процедура за конкурс кандидатите могат да участват съвместно с други допустими кандидати (партньори) чрез формиране на Обединение на кандидати.

Условията за допустимост на кандидатите по настоящата процедура са приложими и към всеки участник в Обединението.

В процеса на изпълнение на дейностите по проекта бенефициерите могат да възложат на външни (за проекта) изпълнители извършването на определени допълващи дейности по проекта. В случаите, когато бенефициерите се явяват възложители по смисъла на чл. 5 или чл. 6 от Закона за обществените поръчки (ЗОП), изборът на външни изпълнители се осъществява по реда на ЗОП. Външните изпълнители в процедури по възлагане дейности по изпълнението на проекта не са партньори.

Взаимоотношенията между допустими кандидати, които кандидатстват в обединение, се определят в Споразумение за обединение, което е неразделна част от проектното предложение.

В Споразумението за обединение се определят:

1) базовата организация;

2) другите участващи допустими кандидати – партньорски организации;

3) условията на сътрудничество за целите на проектното предложение;

4) разпределението на дейностите по проектното предложение и отговорностите по изпълнението им;

5) учените, участващи в проектното предложение от името на всяка организация;

6) разпределението на разходите и ползите, свързани с изпълнението на проектното предложение;

7) правила за широко разпространение на резултатите от научните изследвания при неизключителни и недискриминационни условия, например чрез преподаване, бази данни със свободен достъп, публикации или софтуер с отворен код;

8) други съотносими условия, включително конкретни права и задължения;

9) други условия.

Споразумението за партньорство се подписва от ръководителите на организациите партньори и ръководителя на научния колектив. Споразумението се представя като приложение към проектното предложение на български език.

**ВАЖНО!** Извършването на научни изследвания, възложени по силата на договор, и предоставянето на изследователски услуги не се считат за форми на сътрудничество

**4.2. Екип по проекта**

За всяко проектно предложение кандидатът определя екип, който включва:

1) ръководител на проекта;

2) членове – учени, млади учени, специалисти, докторанти и студенти;

3) технически персонал в зависимост от спецификата на проекта

**4.2.1. Изисквания към участниците в екипа по проекта**

1) „Ръководител на проект”, в случая на конкурс за полярни изследвания е лице, което трябва да бъде учен, притежаващ образователната и научна степен „доктор“ или научната степен „доктор на науките“, с необходимата за успешното изпълнение на проекта научна и управленска компетентност, удостоверена чрез професионална автобиография, научни публикации, притежание на патенти (ако е приложимо) в съответната научна област. Ръководителят на проекта трябва да е в трудови правоотношения с базовата организация.

„Ръководител на проект”, в случая на конкурс за полярни изследвания на млади учени е млад учен - лице, което извършва научноизследователска и научно-образователна дейност във висше училище и/или научна организация след придобиване на първа образователно-квалификационна степен "магистър", но не повече от 10 години след придобиването й;

2) Останалите участници са:

- учени, млади учени и експерти с постижения в научната област на проектното предложение, което се потвърждава от приложена професионална автобиография и списък на научни публикации по темата на проекта или близки до нея;

- докторанти, постдокторанти, за които се прилага професионална автобиография и списък на научните публикации, ако има такива;

- студенти;

- технически персонал.

**4.3. Критерии за допустимост на проектните предложения**

По настоящата процедура са допустими за финансиране само кандидати, чиито проектни предложения допринасят за развитието на науката в поне едно от направленията, посочени в т. 1.1.

По настоящата процедура могат да се предлагат само проекти за научни изследвания свързани с Полярните области. По нея се финансират единствено неикономически дейности и активи, използвани за неикономически дейности на бенефициерите .

Предложените по настоящата процедура проекти, трябва да съответстват на изискванията на Антарктическия договор и на изискванията на Мадридския протокол  по опазване на околната среда към Антарктическия договор, както и на решенията на Консултативните съвещания на страните по този договор и на Комитета за опазване на околната среда в Антарктида.

**4.4. Критерии за недопустимост на проектните предложения**

По настоящата процедура за конкурс са недопустими проектни предложения:

- които не включват научни изследвания;

- които включват дейности, чието изпълнение е стартирало преди подписването на договора за финансиране на проекта по настоящата процедура, в т.ч. и по финансирани проекти от предишна сесия на настоящата процедура;

- включващи дейности, които са в противоречие с клаузите на Антарктическия договор и Мадридския протокол  по опазване на околната среда към Антарктическия договор.

**ВАЖНО!** Всяко обстоятелство по т. 4.4 подлежи на проверка.

**4.5. Категории разходи, допустими за финансиране**

При предоставяне на финансирането по настоящата процедура ще бъдат взети под внимание само „допустимите разходи”, детайлно описани по-долу. Бюджетът (съгласно финансовия план) представлява предварителна оценка на очакваните разходи и трябва да отговаря на стойността, посочена в проекта.

По време на оценката на проектните предложения е възможно да бъдат установени обстоятелства, които да налагат промяна в бюджета. При определени обстоятелства смесената научно-експертна комисия има право да наложи промяна в бюджета на проектното предложение. Възможните изменения на бюджета **не могат** да доведат до увеличаване на исканата сума по настоящата процедура.

**4.6. Условия за допустимост на разходите**

**4.6.1. Общи условия за допустимост на разходите**

За да бъдат **допустими**, **разходите** по настоящата процедура за подбор на проекти трябва да отговарят на следните условия:

* да са извършени от одобрен бенефициер (базова или партньорска организация по проекта);
* да са целесъобразни и да са извършени за дейности, включени в проекта;
* да са финансово обосновани и законосъобразни в съответствие с националното законодателство;
* да са необходими за изпълнението на проекта и да отговарят на принципите за добро финансово управление - публичност, прозрачност и реалистичност на предвидените разходи, съчетано с икономичност, ефективност и ефикасност;
* да са действително извършени в периода от влизането в сила на договора за предоставяне на финансирането до края на срока на изпълнението на проекта;
* да са отразени в счетоводната и данъчната документация на бенефициера;
* да могат да се установят и проверят по вид и размер и да са проследими на базата на водената счетоводна отчетност;
* да бъдат подкрепени с оригинални разходо-оправдателни документи и документи с еквивалентна доказателствена стойност съгласно националното законодателство;
* да не са финансирани от друг източник, включително по друг проект, програма или каквато и да е друга финансова схема, финансирана с публичен ресурс, включително ресурс на Европейския съюз.

**4.6.2. Специфични допустими разходи за научноизследователска дейност**

Приемливи разходи за финансиране на научни изследвания в рамките на настоящата процедура са следните видове разходи:

a) Преки разходи за:

- персонал;

- командировки;

- дълготрайни материални и нематериални активи;

- външни услуги, пряко свързани с изпълнението на проекта;

- материали, консумативи и други допустими разходи, пряко свързани с изпълнението на проекта.

б) Непреки разходи:

- разходи за обслужване на проекта от базовата организация и партньорските организации, участващи в проекта;

- разходи за финансов одит

Разходите за персонал са **до 25 %** от преките допустими разходи и включват:

а) възнаграждения и съответните осигурителни плащания от страна на работодателя на млади учени за работа по докторска дисертация, свързана с темата на проекта, на постдокторанти или на учени, които са наети с финансиране от проекта на основен трудов договор в базовата или в партньорска организация;

б) възнаграждения на екипа на проекта и съответните осигурителните плащания от страна на работодателя само в степента и за времето, за което членовете на екипа са ангажирани в работа по конкретния научноизследователски проект, в рамките на максималното допустимо работно време съгласно Кодекса на труда и подзаконовите нормативни актове.

Разходите по т. а) не се включват при определяне на дела на разходите за възнаграждения на членовете на екипа.

Разходите за командировки са **до 50 %** от преките допустими разходи и включват:

а) присъщите разходи за командировки на членове на научния колектив за изпълнение на дейности по проекта (пътни, дневни, квартирни, мед. застраховка, виза, такса правоучастие в конференции и др.).

Разходите за дълготрайни материални активи, включително апаратура и оборудване и разходи за дълготрайни нематериални активи (софтуер и информационни продукти). Те са приемливи разходи за проекта в пълен размер доколкото закупените активи са необходими за осъществяване на научноизследователския проект. Придобитите активи могат да бъдат използвани след проекта само за целите на нестопанската дейност на организацията и в съответствие с т. 20, изречение първо, от Рамката за държавна помощ за научни изследвания, развитие и иновации.

Разходите за външни услуги, пряко свързани с изпълнението на проекта са **до 30 %** от преките допустими разходи и включват, включват разходи за заплащане на външни организации и лица, за използване на апаратура, анализи, консултации, транспортни разходи и други. В тази група разходи се включват и разходи по широко разпространение на резултатите от научните изследвания, при неизключителни и недискриминационни условия, например чрез преподаване, бази данни или публикации със свободен достъп, или софтуер с отворен код, извършени пряко във връзка с изпълнението на проекта.

Разходите за материали, консумативи и други допустими разходи, пряко свързани с изпълнението на проекта.

Разходите за обслужване на проекта от базовата организация и партньорските организации, участващи в проекта, са в размер **на 5%** от стойността на проекта.

Разходите за финансов одит са до 1% от преките разходи.

**ВАЖНО!** Процентните стойности (с изключение на разходите за обслужване на проекта, които са фиксирани на 5%) са максимално разрешените и сумата от всички преки и непреки разходи трябва да е 100%. Разходите за обслужване на проекта не са на разположение на екипа на проекта и ръководителят няма право да се разпорежда с тях, отчитат се автоматично, без представяне на отчетни документи и са за нуждите на базовата организация / партньорските организации.

**4.6.3. Недопустими разходи**

**За недопустими** по настоящата процедура за подбор на проектни предложения се считат следните видове разходи:

* разходи за дейности, извършени преди датата на влизане в сила на договора за финансиране по настоящата процедура;
* разходи, които вече са финансирани или подлежат на потвърдено и осигурено финансиране от други източници;
* разходи за закупуване на активи и осъществяване на дейности и предвидените в него научни изследвания, които не са пряко свързани с проектното предложение;
* разходи за данъци, вкл. възстановим данък върху добавената стойност;
* разходи за глоби, санкции и неустойки, възникнали в хода на изпълнение на договора;
* разходи за консултантски услуги по изготвяне на проектното предложение;
* разходи, поставени в зависимост от използване на местни за сметка на вносни стоки;
* всички разходи, които не попадат в обхвата на допустимите разходи по процедурата.

**4.7. Приложим режим на държавни помощи**

Дейностите, финансирани по настоящата процедура, излизат извън обхвата на чл. 107 от Договора за Функциониране на Европейския Съюз в съответствие с чл. 2.1.1. „Публично финансиране на неикономически дейности” от Рамка за държавна помощ за научни изследвания, развитие и иновации.

**4.8. Срок за изпълнение на проекта**

Срок за изпълнение на одобрените проекти: 12 или 24 месеца, но не по-късно от 20.10.2025 г.

За начална дата на проекта се счита датата на подписване на договора за финансиране.

**5. Общи правила за изпълнение на проектите и контрол върху разходването на средствата**

**5.1. Отчитане на проекта**

Бенефициерите трябва да водят точна и редовна документация по проекта. Те са задължени да поддържат аналитична счетоводна отчетност и документация за допустимите разходи по проекта за използването на средствата, предоставени съгласно договора.

Ръководителят на проекта се задължава да представи всички предвидени отчети, както следва:

**- Отчет по ЕТАП 1 - до 20 дни, считано от датата на приключване на този етап;**

**- Отчет по ЕТАП 2 и на Отчет по проекта, придружен с финансов одит на целия проект - до 20 дни, считано от датата на приключване на ЕТАП 2.**

**5.1.1. Техническо изпълнение на проектите**

Предоставените средства се изразходват целево и законосъобразно за изпълнение на дейностите по проекта, подробно описани в Работната програма. Бенефициерът не може да променя или отменя дейности по Работната програма, освен промени съгласувани с координатора на конкурса - СУ „Св. Климент Охридски“. Бенефициерът не може да отклонява средства от утвърдения Финансов план за изпълнението на други дейности или задачи извън Работната програма.

При изпълнението на проекта, ръководителят на научния колектив може да прави промени във финансовия план чрез прехвърляне между различните групи допустими преки разходи при условие, че преразпределението не нарушава максималните проценти, определени в т. 4.6.2 от Насоките без да уведомява координатора на конкурса - СУ „Св. Климент Охридски“ за това.

Този ред се прилага и при прехвърляне на средства за следващ етап на проекта или за използване на средства в периода до получаване на финансирането за следващия етап. В този случай финансовите средства се отчитат във финансовия отчет за следващия етап. Преразпределение между перата, което нарушава максималните проценти, определени в т. 4.6.2 от Насоките е недопустимо.

Доставката на апаратура се извършва от бенефициерите при спазване на условията на Закона за обществените поръчки. Бенефициерите заприходяват закупените по проекта активи като своя собственост в съответствие с действащото законодателство и счетоводните стандарти.

Бенефициерът носи отговорност за съхраняването и експлоатацията на оборудването и активите, необходими за изпълнението на проекта, с грижата на добър стопанин. Той се задължава да:

- създаде необходимите условия – организационни, материални, кадрови, сервиз, консумативи и други, осигуряващи нормална експлоатация на апаратурата;

- осигури достъп до специализираната апаратура на организациите - участници в проекта;

- води регулярно дневник за натоварването и експлоатацията на закупеното оборудване;

- осигури свободен достъп до активите по проекта на външни физически и юридически лица при фиксирани условия за експлоатация с нестопанска цел, за което координаторът на конкурса - СУ „Св. Климент Охридски“ се уведомява писмено.

Дълготрайните материални активи закупени по проекта, като апаратура и оборудване, които се използват и могат да продължат да бъдат използвани и в бъдеще на терена на Българската антарктическа база (БАБ), след завършване на проекта, могат да останат на място като част от научната инфраструктура на базата, и се заприходяват, като собственост на НЦПИ (Национален Център за Полярни Изследвания) към СУ „Св. Климент Охридски“.

Дълготрайните материални и нематериални активи, придобити от бенефициерите изцяло или частично с предоставеното от СУ „Св. Климент Охридски“ финансиране, не могат да бъдат прехвърляни в собственост на трети лица.

**ВАЖНО!** В един и същи период, капацитетът на БАБ позволява нормални условия за живот и теренна работа на един или при крайна необходимост двама души на проект.

Резултатите от проекта трябва да бъдат максимално широко разпространени.

**5.1.2. Финансово изпълнение на проектите и плащане**

Максималният размер на финансирането на проекта се фиксира в договора за финансиране и се основава на бюджета. Действителният размер на финансирането на проекта съответства на разходите за всички допустими дейности по проекта и зависи от тяхното надлежно удостоверяване, одитиране и одобряване, но не повече от фиксирания в договора размер.

Финансирането на проекта е обвързано с изпълнение на включените в проекта дейности и със степента на достигане на заложените в проекта резултати.

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност) могат да бъдат представени за плащане само веднъж, т.е. разходите, за които е поискано финансирането, не могат да бъдат предоставяни за плащане към други източници.

**ВАЖНО!** Кандидатите следва да декларират посоченото по-горе обстоятелство в декларация по образец – Приложение 1.

Бенефициерът е задължен да поддържа отделна аналитична сметка/подсметка и счетоводна документация за допустимите разходи по проекта и използването на средствата, предоставени от координатора на конкурса - СУ „Св. Климент Охридски“.

В съответствие с Указание № НФ-5/28.07.2014 г. на министъра на финансите относно третиране на данък върху добавената стойност като допустим разход, бенефициерите са отговорни за администриране на процеса на определяне на данък върху добавената стойност като допустим разход. „Възстановимият данък добавена стойност” е недопустим разход за финансиране от СУ „Св. Климент Охридски“.

**ВАЖНО!** Статутът по ЗДДС на кандидата се удостоверява с декларация по образец, съгласно Приложение 6

**5.1.3. Окончателен размер на финансирането**

Окончателният размер на финансирането от страна на СУ „Св. Климент Охридски“ се определя на базата на Договора за финансиране на проекта, както и на решения на Смесената научно-експертната комисия по полярни науки за финансиране на ЕТАП 2 от договора.

Всеки бенефициер е длъжен в срок до 30 дни след предоставяне на крайната оценка за проекта да възстанови на СУ „Св. Климент Охридски“ всички неизразходвани след приключването на изпълнението на проекта средства, както и изразходваните средства в нарушение на тези Насоки и на Договора за финансиране.

В случай на незадоволителна оценка на изпълнението на даден етап или на целия проект, СНЕКПН взема решение и предлага на Ректора прекратяване на договора, което включва пълно възстановяване на средствата, съгласно договора.

**5.1.4. Промени в договора и бюджета**

* Изменение на договора за финансиране се извършва чрез сключване на анекс (допълнително споразумение) към договора по взаимно съгласие на страните.
* Анексът към договора не може да нарушава конкурентните условия, съществуващи към момента на сключване на договора, и равното третиране на бенефициерите.
* Промяна на ръководителя на научноизследователския колектив се допуска само в случаите, когато е престанал да отговаря на предварително обявените изисквания за настоящия конкурс (включително и да не е в трудови правоотношения с базовата организация) или не е в състояние да изпълнява своите задължения по проекта. Ученият, предложен за нов ръководител, трябва да е бил член на научноизследователския колектив при подаване на проектното предложение и да притежава поне образователната и научна степен „доктор“.
* Недопустими са промени в бюджета на договора, водещи до увеличаване на първоначално договорения процент и размер на финансирането по договора или водещи до превишаване на средствата по бюджетни пера, за които има предварително определен размер.

**6. Указания за начина на кандидатстване и срок за подаване на документите**

**6.1. Подаване на проектните предложения**

Проектните предложения се представят до 17 часа на 27.11.2023 г. в деловодството на СУ „Св. Климент Охридски“ на адрес: delovodstvo@uni-sofia.bg

* в електронен формат като документите, съдържащи подписи, са сканирани или подписани с електронен подпис;
* в електронен формат, като документите да дават възможност за автоматично търсене (в pdf формат генериран автоматично от документа), както и по електронен път в специално създадената за целта система на адрес <https://projects.uni-sofia.bg> ;
* Дата за затваряне на конкурса: до 17:00 часа на 27.11.2023 г. (най-малко 30 дни след обявяване на конкурса);
* Срок за оценяване: до 8.12.2023 г.

Проектното предложение включва административно и научно описание на проекта.

**6.2. Административно описание на проектното предложение**

Административното описание на проектното предложение се изготвя съгласно Част 1 на Документите за кандидатстване и включва:

* наименование на конкурса;
* основното научно направление, съгласно т. 1.1. от Насоките, в която проектът кандидатства;
* заглавие на проекта;
* базова организация и партньорски организации, ако има такива (прилага се Споразумение за партньорство, подписано от ръководителите на организациите и ръководителя на научния колектив на български език);
* име, телефон, адрес, e-mail на ръководителя на научния колектив;
* списък на членовете на научния колектив;
* срок на изпълнение на проекта;
* бюджет – общата стойност искана за изпълнение на проектното предложение и разпределението между базова организация и партньорските организации, ако има такива;
* разширено резюме на проекта на български и английски език – текстът на резюмето трябва е до 2500 знака и трябва да включва заглавието на проектното предложение и списъкът на участниците .

Проект може да се подава само в едно научно направление, като при интердисциплинарни проекти могат да бъдат посочени до две допълнителни научни направления.

**6.3. Научно описание на проектното предложение**

Научното описание на проектното предложение се изготвя съгласно Част 2 на Документите за кандидатстване и формите, включени в нея и включва:

* професионални биографии на ръководителя и на членовете на научния колектив (за чуждестранен учен се попълва биография само на английски език, която се придружава от подписана от нея/него декларация за съгласие и информация за конкретното му участие в проекта);
* работна програма;
* финансова обосновка на исканите средства.

Дейностите в работната програма на проекта се групират в работни пакети. Работните пакети, които включват изпълнение на научноизследователски дейности, задължително предвиждат достигане до един или няколко научни резултата.

Очакваните резултати на проектите трябва да са ясни, измерими и проверими при тяхното междинно и крайно отчитане съгласно Правилника за наблюдение и оценка на научноизследователската дейност, осъществявана от висшите училища и научните организации.

**6.4. Документи за кандидатстване**

*Административно описание на проектното предложение*:

* Част 1 (по образец) на Документите за кандидатстване на български и английски език включва (виж Т.6.2) заглавие на проекта, данни на базовата организация и ръководителя на проекта, списък на членовете на научния колектив, бюджета на проекта и разширено резюме на проекта - до 2500 знака.

*Научно описание на проектното предложение:*

* Част 2 (по образец) на Документите за кандидатстване на български език включва (виж т.6.3) професионални биографии на ръководителя и на членовете на научния колектив (за чуждестранен учен се попълва биография само на английски език, която се придружава от подписана от нея/него декларация за съгласие и информация за конкретното му участие в проекта), работна програма и финансова обосновка на исканите средства.

Неразделна част от документите за кандидатстване са следните приложения:

**Приложение 1:** Декларация във връзка с т. 4.1.1. , 4.6.1. и 5.1.2.;

**Приложение 2:** Декларация във връзка с т. 4.1.2.;

**Приложение 2а:** Декларация във връзка с т. 4.1.2.точка ж);

**Приложение 3:** Бюджет на проекта по образец;

**Приложение 4:** Декларация от ръководителя на екипа на проекта за осигурена логистика на терен, когато изследванията се провеждат извън района на българската антарктическа база;

**Приложение 5:** Становище от Българския антарктически институт, като национален оператор, за възможност за осигуряване на логистика на терен за изследванията по проекта, които ще се провеждат в района набългарската антарктическа база;

**Приложение 6:** Декларация във връзка с т. 5.1.2.;

Кандидатите могат да поискат разяснения от координатора на конкурса - СУ „Св. Климент Охридски“ по конкурсната документация до 10 дни преди изтичането на срока за подаване на проектните предложения на следната електронна поща: competition@polar.uni-sofia.bg

**ВАЖНО! Кандидатите попълват информацията в Приложение 5 и го изпращат за становище до Българския Антарктически Институт на адрес** **polar@gea.uni-sofia.bg**

 **до 10 дни преди изтичането на срока за подаване на проектните предложения.**

**7. Методика за оценка и класиране на кандидатстващите за финансиране проекти**

Финансирането по настоящия конкурс се предоставя въз основа на процедура за подбор на проектни предложения, открита на основание Закона за насърчаване на научните изследвания.

**Смесена научно-експертна комисия по полярни науки (СНЕКПН) оценява проектните предложения и извършва класиране на кандидатстващите в конкурса научноизследователски проектни предложения в съответствие с установените критерии. За всяко проектно предложение се оценява от двама рецензенти, един от които може да е член на СНЕКПН.**

Оценката на проектните предложения включва следните етапи:

**1. Етап 1:** Проверка за административно съответствие и допустимост;

**2. Етап 2:** Научна и техническа (финансова) оценка

**7.1. Етап 1: Проверка за административно съответствие и допустимост**

Проверката за административно съответствие и допустимост се извършва от членовете на административната част на **СНЕКПН** и включва следните критерии:

|  |  |
| --- | --- |
| **Критерии за административно съответствие и допустимост** **Критерии** | **Съответствие** |
| 1. Наличие на проектно предложение, включващо административно и научно описание на проекта, както и всички приложения, посочени по-горе. |  |
| 2. Съответствие на проектното предложение с изискванията по отношение на: (1) срока за подаване на документите; (2) заявената сума за финансиране на проекта; (3) допустимост на базовата организация и на партньорските организации по изискванията, посочени в т. 4.1 от Насоките за кандидатстване, включително за условията по чл. 2.1.1. на Рамката за държавна помощ за научни изследвания, развитие и иновации; (4) изискванията към ръководителя на научния колектив, посочени в т. 4.2 от Насоките за кандидатстване; (5) изискванията към членове на научния колектив, посочени в т. 4.2 от Насоките за кандидатстване. |  |
| 3. Съответствие на административното описание с изискванията по т. 6.2 от Насоките за кандидатстване. |  |
| 4. Съответствие на разпределението на финансовия план по пера и етапи с Насоките за кандидатстване. |  |
| 5. Наличие на споразумение за партньорство, когато това е приложимо. Съответствие на Споразумението с изискванията на т. 4.1.3 на Насоките за кандидатстване. |  |
| 6. Наличие на уверение от националния оператор БАИ за възможност заосигуряване на логистика за изследванията в района на българската антарктическа база. |  |
| **7.** Наличие на декларация от ръководителя на екипа на проекта за наличието на осигурена логистика на терен, когато изследванията се провеждат извън района на българската антарктическа база. |  |
| 8. Съответствие на проектното предложение с основната научна област, за която е подадено. |  |
| 9. Определяне на проектното предложение като не попадащо в обхвата на режима по държавни помощи (извън обхвата на чл.107, пар.1 от ДФЕС, тъй като изпълнява изискванията на т.2.1.1 от Рамка за държавна помощ за научни изследвания, развитие и иновации). |  |

При установяване на наличие на неверни данни в проектното предложение или приложенията към него проектното предложение се изключва от втория етап на оценката и не се разглежда в рамките на конкретната конкурсна процедура.

В срок от 7 дни след изтичане на срока за подаване на проектните предложения за конкурса, председателът на СНЕКПН уведомява писмено, по електронната поща, ръководителите на научни колективи, чиито проектни предложения не отговарят на едно или повече от изискванията. Несъответствията могат да бъдат отстранени в срок до 3 дни след уведомяването. Ако несъответствията бъдат отстранени, проектното предложение се допуска до следващия етап на оценката.

Кандидат, който не отстрани допуснатото несъответствие в определения срок или не отговаря на някои от изброени критерии за административно съответствие, се изключва от втория етап на оценката и проектното предложение не се разглежда в рамките на конкретната конкурсна процедура.

В резултат на проверката за административно съответствие и допустимост **СНЕКПН** изготвя протокол, който съдържа:

1. списък на научноизследователските проекти, допуснати до оценяване;

2. списък на научноизследователските проекти, които не са допуснати до оценяване, и основанията и мотивите за недопускането им.

Кандидатите се уведомяват писмено, по електронна поща, за резултатите от допускането не по-късно от 7 дни от изготвянето на протокола. В уведомлението за недопускане до оценяване се посочват основанията и мотивите за това.

Само проектни предложения, преминали успешно проверката за административно съответствие и допустимост, подлежат на по-нататъшно разглеждане и оценка.

**7.2. Етап 2: Научна и техническа (финансова) оценка**

Смесената научно-експертна комисия по полярни науки организира оценяването и извършва класиране на кандидатстващите в конкурса проекти.

**Критериите за научна оценка са обособени в 6 групи - за всяка група е определен максимален брой точки, които отразяват степента на съответствие на проектното предложение по посочените вторични критерии.**

**7.2.1. Научна оценка на проектно предложение**

Научната оценка се извършва от определените от СНЕКПН  рецензенти при спазване принципите на безпристрастност, компетентност и избягване конфликт на интереси.

**Максималната стойност на оценката е 100 точки. Ако сметне за необходимо, СНЕКПН може да препоръча промени в работната програма и/или финансовия план на проекта.**

|  |  |
| --- | --- |
| **Критерии за научна оценка на проектните предложения** | **Максимален брой точки** |
| 1. **Насоченост на изследванията в съответствие с Националната стратегия за научни изследвания**
 | **10** |
| Съответствие с целите на Националната Програма за Полярни изследвания и приоритетите на Научния комитет за антарктически изследвания (SCAR)*Обосновка на оценката по критерий 1 /задължително*/ |  |
| 1. **Актуалност и значимост на научната проблематика**
 | **30** |
| Актуалност на проектното предложениеЗначимост на научните целиОригиналност, иновативност и приложимост на научното изследванеОбоснованост и реалистичност на предлаганата методология*Обосновка на оценката по критерий 2 /задължително*/ |  |
| 1. **Качество на научните изследвания - предмет на проекта**
 | **35** |
| Оценка на работната програмаОценка на плана за управление на проектаНаучен опит на ръководителя и научния колектив;Съответствие между компетенциите на колектива и проектното предложение (въз основа на научни публикации, патенти, внедрени технологични решения и т.н.);Участие на млади учени, постдокторанти , докторанти и студенти Интер- или мултидисциплинарност на проектаТериториален обхват на проекта (Остров Ливингстън, повече от един полярен район) и логистична осигуреност*Обосновка на оценката по критерий 3 /задължително/* |  |
| 1. **Изпълнимост на изследователската програма в определения срок на проекта**
 | **6** |
| **5. Очаквани резултати** | **13** |
| Принос на очакваните резултати към развитието на съответната област от науката: национално/световно ниво Повишаване капацитета на кандидатстващата/ите организация/и и квалификацията на членовете на колективаПлан за разпространение на резултатитеПотенциал за продължаване на изследванията и след приключване на проекта, вкл. участие в оперативни програми и други*Обосновка на оценката по критерий 5 /задължително/* |  |
| **6. Целесъобразност и балансираност на разходите** | **6** |
| Допустимост на предвидените разходи Реалистичност, икономичност и обоснованост на финансовия план Съответствие на предлаганата за закупуване апаратура с целите и очакваните резултати на предлагания проект *Обосновка на оценката по критерий 6 /задължително/* |  |
| **Обща числова оценка**  | **100** |
| **Мотивирано заключение /задължително/** **Препоръки /ако е приложимо/**  |  |

**Проектни предложения, чиято обобщена числова оценка е по-ниска от 70 точки, не се включват в класирането на проектите и съответно не могат да бъдат предложени за финансиране.**

**7.2.2. Техническа (финансова) оценка на проектно предложение**

Смесената научно-експертна комисия по полярни науки извършва техническа (финансова) оценка на проектните предложения, която не засяга научната оценка и класирането на проектните предложения.. В случай, че в процеса на техническа (финансова) оценка се установи наличието на някое от следните обстоятелства: включени в проектното предложение недопустими дейности, недопустими и/или нереалистични разходи, дублиране на заложени дейности и/или разходи и др., СНЕКПН предлага изменение на бюджета на проектното предложение. Промените в бюджета не могат да доведат до увеличаване размера на исканото финансиране.

Извън тази проверка е възможно да бъдат установени и други обстоятелства, които да изискват допълнителна пояснителна информация или документ от кандидатите относно декларираните обстоятелства и представените документи съгласно т. 6.4 от Насоките. Допълнителни разяснения и документи от кандидатите могат да бъдат изискани от СНЕКПН като за целта ще бъде предоставен срок от 7 дни от датата на получаване на искането за предоставяне на допълнителни разяснения/документи, като денят на получаване на искането не се брои.

**7.3. Класиране на кандидатстващите за финансиране проекти**

Проектните предложения се класират от Смесената научно-експертна комисия по полярни науки на основа на получените точкови стойности на научната оценка. Проектните предложения се класират поотделно за всяка от областите в т. 1.1 от Насоките.

СНЕКПН класира проектните предложения в низходящ ред на оценката и изготвя списък на проектните предложения за финансиране в рамките на предварително определените средства в т. 3.1 от Насоките. За извършените дейности по организацията на оценяването и класирането на проектните предложения СНЕКПН изготвя доклад до Ректора, към който прилага класирането и списъка на проектните предложения за финансиране. Докладът се подписва от всички членове на СНЕКПН. Всеки член на комисията има право да изрази писмено особено мнение с кратко изразена обосновка.

Решението на Ректора се публикува на интернет страницата на Центъра за Полярни изследвания към СУ “Св. Климент Охридски“ – [www.polarcenter-bg.com](http://www.polarcenter-bg.com), в петдневен срок от приемането му. Към решението се прилага списък на класираните проекти, съдържащ следната информация:

1. Заглавие на проекта;

2. Базова организация и партньорски организации, ако има такива;

3. Ръководител на научния колектив;

4. Комплексната числена оценка на проекта;

5. Общият размер на отпуснатото финансиране;

6. Резюме на проекта на български и английски език.

В петдневен срок след приемане на решението на Ректора, председателят на СНЕКПН изпраща на ръководителите на научните колективи получените научни оценки, мотивите към тях и комплексната оценка на представеното от тях проектно предложение. Всички подадени проектни предложения се съхраняват от СУ „Св. Климент Охридски“ не по-малко от пет години след приключване на проекта.